**Мотиви за направеното предложение за издаване на**

**нова Наредба № 2 за правилата за полетите**

С проекта се предлага да се отмени действащата Наредба № 2 от 10.03.1999 г. за правилата за полети, (обн., ДВ, бр. 26 от 1999 г., изм., бр. 109 от 1999 г., изм. и доп., бр. 97 от 2001 г., попр., бр. 107 от 2001 г., изм. и доп., бр. 94 от 2005 г., бр. 80 от 2014 г., бр. 37 от 2023 г.), наричана по-нататък „Наредба № 2“.

Причините за изготвянето на проекта на нова Наредба за правилата за полетите, с който да се отмени действащата Наредба № 2 от 10.03.1999 г. за правилата за полети, (обн., ДВ, бр. 26 от 1999 г., изм., бр. 109 от 1999 г., изм. и доп., бр. 97 от 2001 г., попр., бр. 107 от 2001 г., изм. и доп., бр. 94 от 2005 г., бр. 80 от 2014 г., бр. 37 от 2023 г.), наричана по-нататък „Наредба № 2“ са следните:

Единните правила за полети във въздушното пространство на държавите членки на Европейския съюз (ЕС) подлежат на периодични изменения поради технологично обновление и усъвършенстване на процедурите за полети с цел непрекъснато повишаване на безопасността на въздухоплаването в съответствие с транспортната политика на ЕС. Действащата Наредба № 2 е приета през 1999 г., като през 2014 г. в наредбата се правят значителен брой изменения и са отменени повече от 40 (от общо 71) разпоредби в съответствие с изискванията на Регламент за изпълнение (ЕС) № 923/2012 на Комисията от 26 септември 2012 година за определяне на общи правила за полетите и разпоредби за експлоатация относно аеронавигационните услуги и процедури, и за изменение на Регламент за изпълнение (ЕС) № 1035/2011 и регламенти (ЕО) № 1265/2007, (ЕО) № 1794/2006, (ЕО) № 730/2006, (ЕО) № 1033/2006 и (ЕС) № 255/2010, наричан по-нататък „Регламент за изпълнение (ЕС) № 923/2012“. Последното изменение на Наредба № 2 е направено през 2023 г. (обн., ДВ, бр. 37 от 2023 г.), като с Преходните и заключителните разпоредби на Наредба № Н-6 от 11.04.2023 г. за условията и реда за експлоатация на безпилотни летателни системи и надзора на техните оператори е изменен единствено чл. 13, ал. 5 във връзка с безпилотните летателни системи. Видно от изложеното, последното съществено изменение на Наредба № 2 е преди повече от 10 (десет) години, съотнесено към настоящия момент. През този десетгодишен период са настъпили сериозни изменения в европейските актове в областта на правилата за полетите, което обуславя необходимост от синхронизация на българското законодателство с европейското.

Освен промените във връзка с европейското законодателство, налагат се и допълнения към националните правила за полети, произтичащи от членството на Република България в Организацията на Северноатлантическия договор (НАТО). Организацията на Северноатлантическия договор и Европейската организация за безопасност на въздухоплаването (ЕВРОКОНТРОЛ) съвместно координират създаването на спецификации - Публикация на ЕВРОКОНТРОЛ за хармонизирани правила за оперативно въздушно движение по правилата за полети по прибори в контролираното въздушно пространство на зоната ECAC (EUROCONTROL Specifications for harmonized Rules for Operational Air Traffic (OAT) under Instrument Flight Rules (IFR) inside controller Airspace of the ECAC Area) (EUROAT), в които се съдържат правила, прилагани от всяка държава членка. С проекта на Наредба № 2 се регламентират правила и процедури, съдържащи се в EUROAT- изд. 3.0, изменение 14, с което се осигурява хармонизация на процедурите и правилата, използвани при полети със статус оперативно въздушно движение в контролираното въздушно пространство на Република България.

С проекта на наредбата се цели да се постигне съответствие на националното законодателство с посочените по-горе актове и да се повиши сигурността и безопасността във въздухоплаването.

В Глава първа „Общи разпоредби“, чл. 1 от проекта на наредбата, се посочва пряката приложимост на законодателството на ЕС при провеждане на полети във въздушното пространство на Република България и са изброени относимите актове на ЕС, като в обхвата на наредбата се включват само специфичните национални особености, допълващи единните общностни правила, посочени в приложимите регламенти, установяващи общностните правила за полети от всички ползватели на въздушното пространство.

В чл. 1, ал. 3 се регламентират национални правила по отношение на въздухоплавателни средства, изпълняващи полети в обслужваното въздушно пространство на Република България като общо въздушно движение (General Air Traffic – GAT) или като оперативно въздушно движение (Operational Air Traffic – OAT). Това е необходимо, с оглед спазване на изискванията на правилата, установени в „Публикация на ЕВРОКОНТРОЛ за хармонизирани правила за оперативно въздушно движение по правилата за полети по прибори в контролираното въздушно пространство на зоната ECAC“. Указва се, че наредбата е приложима и за българските въздухоплавателни средства, когато изпълняват полети във въздушното пространство на други държави, ако тя не противоречи на правилата за полети на тези държави.

В чл. 1, ал. 6 се предлага долитането, отлитането и прелитането на ВС в района на летища, разположени във въздушно пространство клас “G”, на които не се предоставя обслужване на въздушното движение (ОВД) или в извън работното време на органа за ОВД да се извършва в съответствие с изискванията, посочени в Приложение към наредбата. Регламентирането на долитането, отлитането и прелитането на въздухоплавателни средства в района на летища, разположени във въздушно пространство клас “G”, на които не се предоставя обслужване на въздушното движение (ОВД) цели осигуряване на безопасността на гражданското въздухоплаване, тъй като посоченият клас въздушно пространство не попада в обхвата на контролираното въздушно пространство.

С оглед хармонизация на изискванията за трансгранични полети и създаване на правила за безопасност, в чл. 2 е регламентирано изискване при навлизане/напускане на въздушното пространство на Република България задължително да се установява радиокомуникация с органите за обслужване на въздушното движение, като в тези случаи прелитането следва да се осъществява не по-ниско от 1000 м (3300 фута) над земната/морската повърхност. С цел осигуряване на безопасността на полетите в чл. 4, ал. 2 се създава задължение за командирите на въздухоплавателни средства, които при опериране в опасните зони за противоградова защита са длъжни да установяват радиокомуникация с органа за ОВД, предоставящ полетно информационно обслужване.

В Глава втора „Национални правила за полети“, чл. 5 и чл. 6 от проекта на наредбата, се определят ограничения и особености на полетите с цел защита на хора и имущество, като не се разрешават полети в тунели, прелитане под мостове, далекопроводи или антени и други обекти, планиране и извършване на полети във въздушно пространство с намален минимум за вертикална сепарация, изхвърляне на гориво или предмети от въздухоплавателни средства в полет. С оглед осигуряване на безопасността при провеждане на полетите, в чл. 7, ал. 1 се предвижда да не се разрешава въздухоплавателно средство да тегли друг обект или въздухоплавателно средство, освен в случаите, когато за това има предварително разрешение от Главна дирекция „Гражданска въздухоплавателна администрация“ (ГД ГВА). Разрешението за съответното действие да се предоставя след одобрение от ГД ГВА на предоставената от заявителя оценка на риска. Изключение от случаите на теглене е тегленето на безмоторно въздухоплавателно средство, като изрично е регламентирано, че в тези ситуации се прилагат правилата за визуални полети (ПВП), установени в Раздел 5, част SERA.5005 от Приложение „Правила за полети“ към Регламент (ЕС) № 923/2012. С посочените разпоредби се осигурява прилагането на Раздел 3, Глава 1, част SERA.3120 от Приложение „Правила за полети“ към Регламент за изпълнение (ЕС) № 923/2012, където са предоставени регулаторни правомощия на националните компетентни органи в сферата на гражданското въздухоплаване да създават и прилагат изисквания за безопасност в националното си законодателство.

В чл. 8 са установени правилата за провеждане на парашутни скокове, полети на парапланери, делтапланери и мотоделтапланери през деня. Изисква се да се спазват ПВП, които са регламентирани в Раздел 5, част SERA.5005 от Приложение „Правила за полети“ към Регламент за изпълнение (ЕС) № 923/2012.

В чл. 9 от проекта се създават правила за провеждане на фигурен пилотаж, като за изпълнението на фигурен пилотаж е регламентирано изискване за предварително писмено изрично съгласие на всички лица, намиращи се на борда на въздухоплавателното средство, което се документира в дневника за провеждане полетите към системата за регистрация на операциите по т. 1.6 от Приложение № 4 към Наредба № 20 от 24.11.2006 г. за удостоверяване експлоатационната годност на граждански летища, за лицензиране на летищни оператори и оператори по наземно обслужване и за достъпа до пазара по наземно обслужване в летищата.

В чл. 10 са определени изискванията за провеждане на полети в група, като не се разрешава излитане или кацане на въздухоплавателни средства, изпълняващи полет в група от или на контролираните летища в Република България. Отчетена е необходимостта от осигуряване на безопасна сепарация по време на излитане, подход и кацане на полет в група, като разрешението за полет в група се дава на водача на групата и отговорността се носи от водача на групата и командирите на водените въздухоплавателни средства. В чл. 11, чл. 12, чл. 13 и чл. 14 са регламентирани правилата за изготвяне на полетен план и съкратен полетен план съгласно изискванията на Раздел 4 „Полетни планове“ от Приложение „Правила за полети“ от Регламент за изпълнение (ЕС) № 923/2012. Регламентирани са реквизитите на полетните планове и срокове за изготвяне и предоставяне им, които са в съответствие с формуляра, съдържащ се в т. 1 от Допълнение 6 към Регламент (ЕС) № 923/2012. С оглед хармонизиране на правилата при провеждане на полети с обявен полетен план, в чл. 15 е посочено, че след завършване на полет с обявен полетен план на летище, на което не се предоставя ОВД, командирът на въздухоплавателното средство или друго упълномощено от него лице информира съответния орган за ОВД за приключването на полета.

В чл. 16, чл. 17 и чл. 18 са регламентирани действията, предприемани от командира на ВС при незаконна намеса на борда на въздухоплавателно средство. Създадените изисквания определят поредността от действия, които предприема командира на ВС и имат за цел информиране на органа за ОВД за незаконната намеса и безопасно продължаване на полета.

В чл. 19, чл. 20 и чл. 21 се установени специфични правила и особености за провеждане на визуални полети, които се провеждат съгласно правилата в Раздел 5, част SERA.5005 от Приложение „Правила за полети“ към Регламент за изпълнение (ЕС) № 923/2012. С цел осигуряване на безопасността при провеждане на полети при ПВП над промишлени обекти и гъстонаселени райони и над райони с големи струпвания от хора, се създава забрана за полети на височина, по-малка от 300 м (1000 фута) над най-високото препятствие, намиращо се в радиус 600 м. Отчитайки необходимостта от регламентиране на изключения, същите се допускат при излитане или кацане, или при изрично разрешение от ГД ГВА, което се дава след одобрение на предоставената от заявителя оценка на риска. Възможността за създаване на конкретни национални изисквания е посочена в Раздел 5, част SERA.5005, буква „е“ от Приложение „Правила за полети“ от Регламент за изпълнение (ЕС) № 923/2012.

В чл. 20 и чл. 21 от наредбата са посочени националните изисквания за провеждане на нощни полети по правилата за визуални полети, които се изпълняват съгласно предписанията на ГД ГВА, публикувани в Сборника AIP на Република България. Възможността за създаване на конкретни национални изисквания е посочена в Раздел 5, част SERA.5005, буква „в“ от Приложение „Правила за полети“ към Регламент (ЕС) № 923/2012.

В чл. 22 са определени правилата за полети по прибори (ППП), които се провеждат съгласно Раздел 5, част SERA.5015, SERA.5020 и SERA.5025 от Приложение „Правила за полети“ от Регламент за изпълнение (ЕС) № 923/2012. С разпоредбата се цели уеднаквяване на правилата за провеждане на полети по прибори извън контролираното въздушно пространство с тези в контролираното въздушно пространство, като се регламентира изискване за докладване на местоположението и непрекъснато прослушване на речевата комуникация „въздух-земя“, като при необходимост се установява двустранна радиокомуникация със съответния орган за обслужване на въздушното движение, осигуряващ полетно-информационно обслужване.

В Глава пета „Полети, изпълнявани по правила за оперативно въздушно движение“, чл. 23 - 29 от проекта на наредбата, са регламентирани полетите, осъществявани от държавни въздухоплавателни средства извън военните летищни зони за полети, извън временно резервираните, временно отделените и опасните зони. Изискванията за полетите, изпълнявани по правилата за оперативно въздушно движение (ОАТ) са в съответствие с правилата, регламентирани в „Публикация на ЕВРОКОНТРОЛ за хармонизирани правила за оперативно въздушно движение по правилата за полети по прибори в контролираното въздушно пространство на зоната ECAC“ (EUROAT).

В чл. 24 от проекта е установено, че въздухоплавателно средство, изпълняващо полет със статус ОАТ в контролираното въздушно пространство и е оборудвано с бордова система за избягване на сблъскване (Airborne Collision Avoidance System), я използва съгласно изискванията за полети като общо въздушно движение (GAT).

С чл. 25 -26 от проекта на наредбата се създават изисквания за въздухоплавателните средства, изпълняващи полети със статус ОАТ извън временно резервирани зони под определената за Република България обща преходна абсолютна височина, да поддържат скорост не по-висока от 250 KIAS (Knots of Indicated AirSpeed), както и полети със свръхзвукови скорости да се извършват в определени за целта зони над полетно ниво (FL) 360 (10 950 м).

В чл. 27 - 29 са резписани изискванията при изпълнение на полети от държавни ВС със статус ОАТ, включително нощни полети по ПВП.

Горепосочените разпоредби са предлагат с цел осигуряване прилагането на горепосочените регламенти на ЕС и повишаване сигурността и безопасността във въздухоплаването.

В чл. 30 - чл. 37 от проекта на наредбата са регламентирани правила за полети в група със статус оперативно въздушно движение, като се посочват ограниченията в използването на транспондерите, както и правилата за излитане/кацане в група от/на контролираните летища.

В чл. 38 е установено, че полети за изпълнение на задачи за контрол над въздухоплаването при охрана на въздушното пространство на Република България (Air Policing) се изпълняват при условията на сключен договор за взаимодействие между гражданските органи за обслужване на въздушното движение - Държавно предприятие „Ръководство за въздушно движение“ (ДП РВД) и военните контролни органи от Военновъздушните сили (ВВС).

В чл. 39 от проекта на наредбата се установява забрана за дозареждане с гориво във въздуха на въздухоплавателно средство над територията на Република България и прилежащите ѝ териториални води. Забраната е в съответствие с националните и европейските усилия за опазване на околната среда и предотвратяване на потенциални екологични рискове, свързани с дозареждането с гориво във въздуха, тъй като дозареждането с гориво във въздуха представлява сложна операция, която крие потенциални рискове от разливи на гориво. Такива инциденти могат да доведат до замърсяване на атмосферния въздух и водните басейни, както и до негативни последици за екосистемите.

В § 1, т. 1 и 2 от Допълнителната разпоредба на наредбата са създадени дефиниции на понятията „оперативно въздушно движение“ и „общо въздушно движение”, които са в съответствие с понятията, дефинирани в чл. 2, т. 52 и т. 40 от Регламент за изпълнение (ЕС) 2024/2803. В § 1, т. 3 - 7 от Допълнителната разпоредба на наредбата са създадени дефиниции на понятията „летище“, когато се използва в полетен план, „стандартна военна формация“, „фут (Foot, ft)“, „морска миля (Nautical Mile, NM) и „възел (Knot, kt)“.

Очакваните резултати от прилагането на наредбата са повишаване на сигурността и безопасността на въздухоплаването. Проектът на наредбата не се очаква да доведе до пряко и/или косвено въздействие върху държавния бюджет. Приемането на предложения проект на наредба не изисква осигуряването на финансови или други средства за прилагането му, тъй като всички регламентирани в проекта на наредбата контролни и надзорни дейности ще се извършват от служителите на ГД ГВА в рамките на утвърдения бюджет на администрацията за съответната бюджетна година.

Извършен е анализ за съответствие с правото на Европейския съюз. Предлаганият проект на наредба не е свързан с въвеждане на изисквания на директиви на Европейския съюз, поради което не е изготвяна и към този доклад не се прилага таблица за съответствието с правото на Европейския съюз. С предложения проект на нормативен акт се приемат мерки на национално ниво, необходими за изпълнение и прилагане на актове на Европейския съюз - Регламент за изпълнение (ЕС) № 923/2012 на Комисията от 26 септември 2012 година за определяне на общи правила за полетите и разпоредби за експлоатация относно аеронавигационните услуги и процедури, и за изменение на Регламент за изпълнение (ЕС) № 1035/2011 и регламенти (ЕО) № 1265/2007, (ЕО) № 1794/2006, (ЕО) № 730/2006, (ЕО) № 1033/2006 и (ЕС) № 255/2010 (ОВ, L 281, 13.10.2012), наричан по-нататък „Регламент (ЕС) № 923/2012“, и регламентите за неговото изменение и допълнение; Регламент (ЕС) № 965/2012 на Комисията от 5 октомври 2012 година за определяне на технически изисквания и административни процедури във връзка с въздушните операции в съответствие с Регламент (ЕО) № 216/2008 на Европейския парламент и на Съвета (ОВ, L 296, 25.10.2012); Регламент (ЕС) 2018/395 на Комисията от 13 март 2018 година за определяне на подробни правила за въздушните операции с аеростати в съответствие с Регламент (ЕО) № 216/2008 на Европейския парламент и на Съвета (ОВ, L 71, 14.03.2018); Регламент (ЕС) 2024/2803 на Европейския парламент и на Съвета от 23 октомври 2024 година за реализирането на Единното европейско небе (OB L, 11.11.2024), поради което проектът е съгласуван в рамките на Работна група 9 „Транспортна политика” към Съвета по европейските въпроси.